SC วิ่งแรง 4% นิวไฮรอบกว่า 1 ปี โบรกเชียร์ “ซื้อ” ชูปันผลสูง “ยีลด์” สูง 7%
SC วิ่งแรง 4% นิวไฮรอบกว่า 1 ปี โบรกเชียร์ "ซื้อ" ชูปันผลสูง "ยีลด์" สูง 7%
19 พ.ย. 2563

ผู้สื่อข่าวรายงานว่า ราคาหุ้นบริษัท เอสซี แอสเสท คอร์ปอเรชั่น จำกัด (มหาชน) หรือ SC ณ เวลา 11.28 น. อยู่ที่ระดับ 2.56 บาท บวก 0.10 บาท หรือ 4.07% สูงสุดที่ระดับ 2.56 บาท ต่ำสุดที่ระดับ 2.46 บาท ด้วยมูลค่าการซื้อขาย 10.96 ล้านบาท โดยราคาหุ้นปรับตัวขึ้นทำจุดสูงสุด (นิวไฮ) อีกครั้งในรอบกว่า 1 ปี นับตั้งแต่ราคาหุ้นปิดที่ระดับ 2.56 บาท เมื่อวันที่ 8 ต.ค.62

ด้านบทวิเคราะห์ บล.ฟินันเซีย ไซรัส ระบุว่า แม้แนวโน้มงบไตรมาส 4/63 อ่อนลง แต่ความน่าสนใจของ SC อยู่ที่จ่ายปันผลปีละครั้ง โดยคาดปีนี้จ่าย 0.18 บาท/หุ้น คิดเป็นผลตอบแทนสูงถึง 7.2% ขณะที่ราคาหุ้นซื้อขายบน PE 2563-64 เฉลี่ย 5.9 เท่า เทียบเท่าค่าเฉลี่ย 1SD และ PBV ต่ำเพียง 0.5 เท่า หรือค่าเฉลี่ย -2.5SD จึงคงคำแนะนำซื้อ ราคาเหมาะสมปีหน้า 2.80 บาท (อิง PER 7 เท่า)
ทั้งนี้ ปรับประมาณการกำไรปกติปี 2563 ขึ้นจากเดิม 12% เป็น 1.85 พันล้านบาท (-5% จากปีก่อน) จากการปรับสมมติฐานดังนี้
1) ปรับยอดโอนขึ้น 7% อยู่ที่ 1.7 หมื่นล้านบาท (+2% จากปีก่อน) จากการปรับเพิ่มแนวราบ สะท้อนของความสำเร็จของเน้นขายและโอนทั้งโครงการเดิมและใหม่ที่ดีกว่าคาด
2) ปรับลดค่าใช้จ่ายขายและบริหารต่อรายได้จาก 17.4% เป็น 18.4% จากการควบคุมค่าใช้จ่ายได้ดีกว่าคาด
3) ปรับอัตรากำไรขั้นต้นขายอสังหาฯลงจาก 30.4% เป็น 29.6% จากผลของการทำโปรโมชันระบายสต็อกคอนโดตั้งแต่ไตรมาส 2/63  ทั้งนี้ กำไรปกติ 9 เดือนแรกของปีนี้ คิดเป็น 80% ของคาดการณ์ทั้งปี
ขณะที่ไตรมาส 4/63 แม้แนวราบจะมียอดขายที่แข็งแกร่งต่อเนื่อง และมี Backlog ยกมาจากสิ้นไตรมาส 3/63 ราว 3 พันล้านบาท แต่คาดว่าจะรับรู้ได้เพียงบางส่วน เนื่องจากอุปสงค์ที่ดีกว่าคาดไม่สมดุลกับสต็อกเหลือขายที่บริษัทบริหารอย่างระมัดระวัง ทำให้ก่อสร้างไม่ทันกำหนดโอนในปีนี้ ส่งผลให้ประเมินกำไรไตรมาส 4/63 อ่อนลงจากไตรมาสก่อน และช่วงเดียวกันของปีก่อน